Hudacký, Ján, poslanec NR SR (2015-03-20):
Ďakujem pekne za slovo, pani podpredsedníčka. Vážené kolegyne, kolegovia. Dovoľte mi, aby som uviedol návrh zákona o ochrane subdodávateľov pri verejnom obstarávaní, ktorý prakticky predkladáme v poradí už štvrtýkrát a ktorý má za cieľ eliminovať už veľmi známy a dobre medializovaný problém, keď spoločnosti, ktoré boli úspešné vo verejnom obstarávaní, realizujú verejné zákazky, my ich takto nazývame – generálni dodávatelia - často arogantným spôsobom neplnia svoje finančné záväzky voči svojim subdodávateľom, ktoré sú obyčajne malé firmy, živnostníci, ktorí participujú na dodávkach tovarov, stavebných prác alebo služieb. Subdodávatelia sa, ktorých sa to dotýka, sú to už spomínané malé firmy alebo živnostníci, kvôli zlej platobnej disciplíne tohto úspešného uchádzača alebo generálneho dodávateľa sa často dostávajú do existenčných problémov. Máme možnosť dennodenne vnímať a počúvať tie príbehy, ktoré sa spájajú so živnostníkmi, malými podnikateľmi, ktorí nemajú zaplatené za svoje služby a dostávajú sa skutočne, nielen seba, ale aj svoje rodiny do vážnych existenčných problémov. Žiaľ, keďže som už spomínal, že sme tento návrh zákona predkladali trikrát a vládni poslanci ako keby si neuvedomovali závažnosť tejto situácie, na druhej strane ja tak isto vítam, keďže v poslednom období mnohí ďalší kolegovia z opozície prichádzali s návrhmi, ktoré súvisia s týmto problémom neplatenia faktúr a tým sa vlastne vytvára ten problém druhotnej platobnej neschopnosti, čo znamená, že tie firmy, tí dodávatelia, subdodávatelia, ktorí nedostanú zaplatené, často nemôžu platiť svojim subdodávateľom a ten kolotoč v podstate sa šíri ďalej a v konečnom dôsledku na Slovensku vzniká situácia, tak ako kedysi na začiatku 90. rokov, keď nikto nevie, kedy kto mu zaplatí a takéto podnikateľské prostredie je neúnosné. A potom sa nečudujem, že správa Európskej komisie hodnotí podnikateľské prostredie na Slovensku v rámci krajín Európskej únie medzi najhoršie. Záujmy veľkých spoločností, často sponzorov vládnej strany reprezentované predovšetkým doma, dostatočne medializovanými spoločnosťami ako je Váhostav, Doprastav, sú postavené nad záujmy tisícov malých firiem a živnostníkov a tieto sú skutočne exemplárnym prípadom toho, ako aj spoločnosť s vážnymi finančnými problémami, spoločnosti s vážnymi finančnými problémami, ktoré som spomínal – Váhostav a Doprastav – môžu vyhrať ďalšie verejné zákazky. Tieto spoločnosti sú prakticky absolútne nelikvidné už predtým, ako idú do súťaže, pretože nie sú schopné plniť svoje záväzky voči iným subdodávateľom z predošlých verejných zákaziek a nemusia to byť samozrejme len verejné zákazky, ale vôbec vo všeobecnosti, a predstavte si, že tieto spoločnosti môžu vyhrať verejnú súťaž. To hádam sa môže stať iba na Slovensku. A potom vznikajú tieto problémy, ktoré som už spomínal. Nebudem samozrejme nejako sa toho veľmi výrazne dotýkať, pretože to už opakujeme veľakrát a či je to zákon o ochrane subdodávateľov alebo zákon alebo novela zákona o DPH, kedy dodávateľ musí zaplatiť skôr, než dostane platbu od odberateľa, daň z pridanej hodnoty štátu a štát je v podstate uspokojený, len problém je v tom, že nie je uspokojený ten, kto to vyrobí, nejaký tovar, alebo teda dodá nejaký tovar, vyrobí nejaký produkt, dodá ho, alebo prácu alebo stavebné práce alebo služby a nedostane, samozrejme, za to zaplatené. Vláda ústami už ministra Počiatka, ktorý zo začiatku mal na starosti túto agendu, už veľakrát proklamovala, že príde s takýmto návrhom zákona, ktorý bude vraj komplexný a bude lepší, ako ten, ktorý predkladáme my. Žiaľ, doteraz žiadny takýto návrh sme nevideli. Rovnako aj minister Borec potom neskôr, minimálne rok pred, nám tiež povedal, že bude tento problém riešiť. Doteraz nevidíme návrh žiadneho riešenia a tento problém v podstate sa kopí, dokonca sa zhoršuje a ďalšie a ďalšie rodiny prichádzajú na dlážku, resp. sú v exekúciách a v podstate prichádzajú o svoj majetok a skutočne sú to strašné, sú to v skutočnosti so strašnými sociálnymi dopadmi. Teraz by som sa chcel v krátkosti vlastne dotknúť tej obsahovej stránky tohto nášho návrhu. Tento dáva vlastne možnosť prostredníctvom verejných obstarávateľov intervenovať do procesu v rámci verejných projektov. Verejní obstarávatelia preto, pretože v podstate zastupujú tie verejné zdroje, štátny záujem a oni by mali vlastne potom kontrolovať, či tie toky, ktoré prichádzajú od verejného obstarávateľa až ku poslednému dodávateľovi, subdodávateľovi, sú transparentné a samozrejme, či nie sú z časového hľadiska zbytočne omeškávané, alebo dokonca zastavené. Aby sme chránili subdodávateľov, navrhovaná úprava preto vťahuje do právnych vzťahov pri verejnom obstarávaní medzi obstarávateľa a úspešného uchádzača, čo je vlastne ten generálny dodávateľ, aj subdodávateľov. Stanovujeme povinnosť pre úspešných uchádzačov, aby v zmluvách so subdodávateľmi dohodli primerané platobné lehoty, ktoré sú odvodené a naviazané na platobné podmienky dohodnuté v zmluve medzi obstarávateľom a úspešným uchádzačom. Zjednodušene povedané, platobné lehoty sú odvodené od doby, kedy úspešný uchádzač dostane na účet finančné prostriedky od obstarávateľa a od tej doby sa v podstate rátajú všetky lehoty, ktoré sú viazané v podstate až na tých posledných subdodávateľov v rámci tohto reťazca. V prípade, že úspešný uchádzač tieto lehoty dojednané so subdodávateľom neplní a subdodávateľ si svoje povinnosti preukázateľne splnil, dáva navrhovaná úprava možnosť subdodávateľovi na každej úrovni reťazca subdodávok informovať o tejto skutočnosti verejného obstarávateľa. Ak potom napriek výzve obstarávateľa úspešný uchádzač alebo iný subdodávateľ v reťazci subdodávok dotknutému subdodávateľovi v stanovenej lehote nezaplatí, obstarávateľ je povinný zablokovať úspešnému uchádzačovi všetky ďalšie platby týkajúce sa predmetnej zákazky. Ak by takýto stav pretrvával dlhšie, návrh ustanovuje lehotu šiestich mesiacov. Je dôvod, aby úspešný uchádzač alebo iný dlžný subdodávateľ stratil svoje osobné postavenie vo verejnom obstarávaní a Úrad pre verejné obstarávanie ho vyškrtne zo zoznamu podnikateľov. Taký subjekt stratí možnosť uchádzať sa o zákazku v akomkoľvek verejnom obstarávaní na území Slovenskej republiky. V tomto prípade by aj takéto spoločnosti, ako Váhostav a Doprastav, ak by ten zákon bol platil už pred troma rokmi, už by neboli na našej podnikateľskej scéne, to vám garantujem. Čiže tento náš návrh zákona by elegantne vyčistil toto prostredie, ktoré tu funguje tak falošne a tak arogantne a myslím si, že čím skôr to urobíme, tým lepšie preto, aby na Slovensku skutočne by sme mohli hovoriť o nejakom primeranom podnikateľskom prostredí. Žiaľ, vláda s premiérom Robertom Ficom zrejme o takýto krok nemá záujem, pretože samozrejme, za týmto všetkým sú záujmy konkrétnych podnikov, sponzorov vládnej strany. Chcem vás preto, vážení kolegovia, požiadať, a predovšetkým kolegov zo SMER-u, aj keď momentálne je tu jeden, aspoň jeden reprezentant, čo som rád, no horšie by bolo, keby tu nebol žiadny, ale ja verím, že aj prostredníctvom médií sa dostane takáto informácia, aby si uvedomili, čo všetko konajú, alebo ako konajú, keď nepodporujú takéto návrhy. Ja by som nemal absolútny problém, a to som hovoril tak ministrovi Počiatkovi zo začiatku ešte, keď sme dávali prvýkrát, respektíve aj ministrovi Borecovi, aby si osvojili tento návrh zákona. Dokonca minister Borec mi sľúbil, respektíve komunikácia prebehla asi v tom zmysle, že je ochotný si osvojiť niektoré časti z nášho návrhu a že určite príde s konkrétnym návrhom, ktorý bude riešiť podľa vás, ako obyčajne ministri vládnej strany to potom ospravedlňujú komplexnejšie, s komplexnejším návrhom, čo sa, žiaľ, takmer nikdy nestane. Takže chcem vás, vás, vážení kolegovia, nielen z opozície, ale aj teda z vládnej strany, poprosiť, aby ste zvážili túto situáciu, ktorá je už neudržateľná v mnohých prípadoch, okrem toho, že skutočne sa tie rodiny tých živnostníkov alebo malých podnikateľov dostávajú do vážnych sociálnych problémov. Ja som zachytil, to som dostal včera tak sprostredkovane, neviem to overiť, aleže sú tu už za tým aj samovraždy a podobné záležitosti. Sú to skutočne vážne sociálne dopady na tieto rodiny, nehovoriac o tom, že v podstate takýto subjekt, ktorý nedostane zaplatené, už som to spomínal na začiatku, v rámci druhotnej platobnej neschopnosti vlastne robí problémy aj iným, či už subdodávateľom alebo v naviazanosti v podstate možno aj na konečných odberateľov aj, aj takým, aj takýmto subjektom. Takže toľko v súvislosti s uvedením tohto návrhu zákona. Ďakujem za pozornosť, teším sa na vaše reakcie a u pánov poslancov zo SMER-u skôr na podporu potom pri hlasovaní v utorok. Ďakujem pekne.